**Ny som verneombud ved Fakultet for ingeniørvitenskap**

Når man starter som nytt verneombud kan det være mye å sette seg inn i. Hva bør jeg lære meg og sette meg inn i, hvilke oppgaver ligger til rollen, hvordan utfører jeg oppgavene mv. Hovedoppgaven til et verneombud er å være arbeidstakernes representant i saker som angår HMS og ivareta deres interesser i slike saker. Verneombud skal ha fokus på forebygging og helsefremmende arbeid.

Litt etter at du er valgt vil lokalt hovedverneombud innkalle til et oppstartsmøte.

Verneombudet skal:

* sørge for å rapportere/informere om aktiviteter innen HMS til til ansatte
* tas med på råd under planlegging og gjennomføring av tiltak som har betydning for arbeidsmiljøet innenfor ombudets verneområde
* gjøres kjent med alle yrkessykdommer, arbeidsulykker og tilløp til ulykker innenfor sitt område, om yrkeshygieniske rapporter og målinger, og om eventuelle feil og mangler som er påvist
* planlegge og bistå i gjennomføring av HMS-runder/vernerunder
* delta i planleggingen av samordningsarbeid (samordningsavtaler)
* delta på Arbeidstilsynets inspeksjoner i virksomheten
* forholde seg til linjeleder på samme nivå

Som verneombud skal du særlig følge med på at:

* Maskiner, tekniske innretninger, kjemiske stoffer og arbeidsprosesser ikke utsetter medarbeidere for fare.
* Verneinnretninger og personlig verneutstyr er til stede i passe antall og at utstyret er lett tilgjengelig og i forsvarlig stand.
* Medarbeidere får nødvendig instruksjon, øvelse og opplæring.
* Arbeidet er tilrettelagt slik at medarbeidere kan utføre arbeidet på en måte som er helse- og sikkerhetsmessig forsvarlig.
* Meldinger om arbeidsulykker [sendes som avvik](https://avvik.ntnu.no/Incident/Start).

Mer informasjon om Verneombudsrollen finner du på [Innsida](https://innsida.ntnu.no/wiki/-/wiki/Norsk/verneombud)

Kom godt i gang:

* **Meld deg på kurs – HMS opplæring**

NTNUs grunnkurs i HMS heter HMS plattformen og arrangeres av HR-HMS avdelingen.

Info om kurset og påmelding til dette og flere andre relevante kurs finner du i [Læringsportalen](https://studntnu.sharepoint.com/sites/kurs/Sider/Kurskatalogen.aspx)

Er det kurs eller annen opplæring du savner? Ta kontakt med lokalt Hovedverneombud eller HMS rådgiver på fakultetet.

* **Faste møter med lokal ledelse**

For at du skal kunne ivareta oppgavene dine som verneombud må du ha god og jevnlig kontakt med den lederen som har HMS-ansvar i ditt verneområde. Leder skal snarest invitere nyvalgt verneombud og vara til et oppstartmøte for å legge grunnlaget for et godt samarbeid ved å diskutere samarbeidsformer og forventninger til hverandre. Dersom leder ikke gjør dette på eget initiativ anbefaler vi at du tar kontakt med leder for å få gjort en avtale om dette.

Ved starten av hvert år eller semester bør leder og verneombud sammen sette opp en møteplan og arbeidsplan. Dere skal i fellesskap foreta en vurdering av hvor mye tid verneombudet må bruke for å ivareta vervet og hvilke konsekvenser dette får for dine ordinære oppgaver. Er det noe som utløser større aktivitet ved enhet, så er det naturlig at det er oftere kontakt mellom leder og verneombud.

Dersom verneombudet har en annen daglig arbeidsleder, må linjeleder sikre at det legges til rette for at verneombudet avlastes fra ordinære oppgaver i den grad det er nødvendig for å ivareta vervet.

* **Delta på verneombudssamlinger/møter i regi av lokalt hovedverneombud eller fakultet**

Ved fakultet for ingeniørvitenskap er vi opptatt av å styrke verneombudsrollen. En viktig arena som bidrar til dette er samlinger/møter for våre verneombud. Her gis det nyttig informasjon som er relevant for verneombudsrollen, samtidig som dette er en god arena for å lære av andre verneombud.

* **Ha dialog med og lær av andre verneombud**

På eget aller andre institutter har du flere erfarne verneombud å spille på. Vi er opptatt av at vi skal ha god dialog og lære av hverandre til det beste for fellesskapet ved IV. Kanskje er det saker ved din enhet som berører andre enheter.

Er man usikker på hvordan man gjennomfører en vernerunde eller andre aktiviteter på en god måte så kan det være nyttig å hospitere hos,- eller få innspill fra andre.

* **Særlig om verneombudets rolle i enkeltsaker**

Verneombudet har varslingsplikt hvis saken er et arbeidsmiljøproblem som kan innebære at det foreligger brudd på arbeidsmiljølovens bestemmelser eller interne føringer. Verneombudet kan lytte til den enkelte, men det er arbeidsgiver som skal håndtere for eksempel konflikter. Verneombudet kan legge press på arbeidsgiver slik at arbeidsgiver gjør noe med sakene. Verneombudet skal ikke gå inn i konflikten, blant annet fordi man har rolle som alle arbeidstakernes talerør og ikke skal ta side i en konflikt.

Lykke til med oppgaven!